
A musculus Palmaris longus agenézis gyakorisága Akli, Aklihegy, Gyula és Újakli község magyar lakosságánál

Az adott munka a Palmaris longus izom agenézis gyakoriságával foglalkozik Akli, Aklihegy, Gyula és Újakli község magyar lakosságánál. A célok elérése érdekében a falvak magyar lakosságából 361 személyt – 174 férfi és 187 nő –vizsgáltam meg, ennek alapján a mérés eredményei 95%-os konfidencia intervallummal, és 5%-os hibahatárral bírnak. A vizsgálatok során számításba vettem minden esetleges zavaró tényezőt (obezitás, izomvariabilitás stb.), amely befolyásolhatja az eredmények pontosságát.
A Palmaris longus izom agenézisének aránya e falvak magyar lakosságnál 24,6%. Az agenézis gyakorisága a férfiak körében 17,2%, a nők körében 31,5%. A mérés során érdekes eredmények születtek a végtaghoz kapcsolt Palmaris longus agenézis vizsgálata során. Ennek alapján a bilaterális hiány nagyobb, mint az unilaterális (8,8%/15,8%), ami nem jellemző az európai (kaukázusi) populációkra.
Összehasonlítva az eredményeket más populációkban végzett mérésekkel, szembetűnő volt a törökországi populációkban végzett mérésekkel való hasonlóság. Ezekben a mérésekben, a vizsgált falvakban kapott eredményekhez hasonlóan, a bilaterális agenézis teljes mértékben dominált az unilateális fölött. Az eredmények Kose és társai 2009-ben publikált eredményeivel mutatták a legnagyobb hasonlóságot.
Ezért a szemmel látható hasonlóságért elsősorban négy tényező lehet a felelős:
1. Inbriding, ami török populációról publikált eredményekhez hasonló PLI agenézist produkálhatott a vizsgált populációban.
2. A magyar nép származása. A magyar nép nem tartozik a Kárpát-medence őshonos lakosai közé, és nem képviselője az indoeurópai népeknek, ami, mint az a fejlődésanatómiai morfológiai és antropológiai tételekből kitűnik, okozója lehet az olyan morfológiai jellegekben való eltérésnek, mint a Palmaris longus izom agenézise.
3. A magyar és a török népek között fennálló genetikai kapcsolat, ami a két nép két nagy „találkozásával” is magyarázható. Az első a magyar népvándorlás alatt, míg a második a magyarok 150 évig tartó török hódoltsága során következett be.
4. Véletlen egybeesés. Mivel a Palmaris longus izomnak mind a genetikai háttere, mind az öröklődésmenete tisztázatlan a mai napig, ezért nem zárhatjuk ki azt sem, hogy a kapott eredmények egyszerű egybeesés miatt mutatnak hasonlóságot a törökországi eredményekkel.
 



